b'\n_START_ARTICLE_\nKazys Bobelis\n_START_SECTION_\nBiografija\n_START_PARAGRAPH_\nT\xc4\x97vas Lietuvos kariuomen\xc4\x97s savanoris, pulkininkas Jurgis Bobelis (1885\xe2\x80\x931954). Baig\xc4\x97 Kauno J. Jablonskio pradin\xc4\x99 mokykl\xc4\x85 ir \xe2\x80\x9eAu\xc5\xa1ros\xe2\x80\x9c berniuk\xc5\xb3 gimnazij\xc4\x85. 1941\xc2\xa0m. dalyvavo tautos sukilime prie\xc5\xa1 bol\xc5\xa1evikus. Naciams likvidavus Laikin\xc4\x85j\xc4\x85 Lietuvos vyriausyb\xc4\x99, dalyvavo antinacin\xc4\x97je jaunimo veikloje._NEWLINE_Studijavo medicin\xc4\x85 Vytauto Did\xc5\xbeiojo, Graco (Austrija), Tiubingeno (Vokietija) universitetuose. 1948\xc2\xa0m. apgyn\xc4\x97 medicinos moksl\xc5\xb3 daktaro disertacij\xc4\x85 \xe2\x80\x9eMaximum cum laude\xe2\x80\x9c Eberhard-Karls universitete. 1949\xc2\xa0m. atvyk\xc4\x99s \xc4\xaf JAV, gyveno \xc4\x8cikagoje, studijavo ir specializavosi D\xc5\xbeono Hopkinso, Bostono universitetuose ir Filadelfijos centrin\xc4\x97je ligonin\xc4\x97je, priklausan\xc4\x8dioje Templio universitetui, \xc4\xafgijo chirurgo specialyb\xc4\x99._NEWLINE_1953\xc2\xa0m. prad\xc4\x97jo priva\xc4\x8di\xc4\x85 chirurgo praktik\xc4\x85 \xc4\x8cikagoje ir Elgine, Ilinojaus valstijoje. 1962\xe2\x80\x931972\xc2\xa0m. \xc4\x8cikagos medicinos mokyklos ir \xc4\x8cikagos Lojolos universiteto klinikin\xc4\x97s chirurgijos profesorius. 1978\xe2\x80\x931991\xc2\xa0m. vert\xc4\x97si priva\xc4\x8dia medicinos praktika Floridoje._NEWLINE_Priklaus\xc4\x97 daugeliui JAV ir pasaulio medicinos organizacij\xc5\xb3. 1977\xe2\x80\x931978\xc2\xa0m. Kane apygardos medik\xc5\xb3 draugijos prezidentas. Daugel\xc4\xaf met\xc5\xb3 \xc5\xa0v. Juozapo ir \xc5\xa0v. Antano ligonin\xc4\x97se chirurgijos vadovas, \xc5\xa0v. Juozapo ligonin\xc4\x97s prezidentas. Nuo 1949\xc2\xa0m. Katalik\xc5\xb3 moksl\xc5\xb3 akademijos narys. Pasaulio lietuvi\xc5\xb3 gydytoj\xc5\xb3 s\xc4\x85jungos narys.\n_START_SECTION_\nPolitin\xc4\x97 veikla\n_START_PARAGRAPH_\nJAV atk\xc5\xabr\xc4\x97 Lietuvos ateitinink\xc5\xb3 organizacij\xc4\x85 ir 1949\xe2\x80\x931952\xc2\xa0m. vadovavo \xc4\x8cikagos ateitininkams. 1962\xe2\x80\x931976\xc2\xa0m. JAV lietuvi\xc5\xb3 bendruomen\xc4\x97s tarybos narys, 1969\xe2\x80\x931979\xc2\xa0m. Amerikos lietuvi\xc5\xb3 tarybos pirmininkas, nuo 1979\xc2\xa0m. \xc5\xa1ios organizacijos garb\xc4\x97s pirmininkas. 1979\xe2\x80\x931992\xc2\xa0m. iki Vilniuje \xc4\xafvykusio simbolinio U\xc5\xbedaromojo Seimo, Vyriausiojo Lietuvos i\xc5\xa1laisvinimo komiteto (VLIK) pirmininkas. Vadovavo VLIK organizuotoms demonstracijoms, piketams \xc4\xafvairiuose JAV ir pasaulio miestuose. Pristatin\xc4\x97davo Lietuvos Nepriklausomyb\xc4\x97s byl\xc4\x85 \xc4\xafvairiose tarptautin\xc4\x97se konferencijose, atstovavo VLIK Pasaulio antikomunistin\xc4\x97s lygos (angl. World anticommunist league) konferencijose Liuksemburge, Taivane, San Diege (JAV). 1983\xc2\xa0m. VLIK iniciatyva Europos Parlamentas pri\xc4\x97m\xc4\x97 rezoliucij\xc4\x85, smerkian\xc4\x8di\xc4\x85 neteis\xc4\x97t\xc4\x85 Lietuvos okupacij\xc4\x85 ir aneksij\xc4\x85. 1985\xc2\xa0m. vadovavo Lietuvos delegacijai Danijoje vykusiame Kopenhagos Tribunole, kur pristat\xc4\x97 Lietuvos kaltinim\xc4\x85 Taryb\xc5\xb3 S\xc4\x85jungai d\xc4\x97l neteis\xc4\x97tos Lietuvos okupacijos ir inkorporacijos. 1989\xc2\xa0m. kartu su S\xc4\x85j\xc5\xabd\xc5\xbeio atstovais pasira\xc5\xa1\xc4\x97 Gotlando komunikat\xc4\x85, kuriame teigiama, kad \xe2\x80\x9eVis\xc5\xb3 pasaulio lietuvi\xc5\xb3 gyvybinis tikslas yra nepriklausomos Lietuvos valstyb\xc4\x97s atk\xc5\xabrimas\xe2\x80\x9c ._NEWLINE_1975\xe2\x80\x931991\xc2\xa0m. atstovavo Lietuvai visose Europos saugumo ir bendradarbiavimo konferencijose. 1995\xc2\xa0m. Otavoje i\xc5\xa1rinktas Europos saugumo ir bendradarbiavimo organizacijos Parlamentin\xc4\x97s Asambl\xc4\x97jos viceprezidentu, 1996\xc2\xa0m. Stokholme perrinktas trej\xc5\xb3 met\xc5\xb3 kadencijai._NEWLINE_Nuo jaunyst\xc4\x97s priklaus\xc4\x97 krik\xc5\xa1\xc4\x8dioni\xc5\xb3 demokrat\xc5\xb3 jud\xc4\x97jimui. Lietuvai atstovavo Krik\xc5\xa1\xc4\x8dioni\xc5\xb3 demokrat\xc5\xb3 internacionale. 1991\xe2\x80\x932001\xc2\xa0m. Krik\xc5\xa1\xc4\x8dioni\xc5\xb3 demokrat\xc5\xb3 s\xc4\x85jungos valdybos pirmininkas, 2001\xc2\xa0m. Lietuvos krik\xc5\xa1\xc4\x8dioni\xc5\xb3 demokrat\xc5\xb3 partijos pirmininkas.\n_START_SECTION_\nVeikla Lietuvoje\n_START_PARAGRAPH_\n1992\xc2\xa0m. gr\xc4\xaf\xc5\xbeo \xc4\xaf Lietuv\xc4\x85. 1992\xe2\x80\x932006\xc2\xa0m. VI, VII, VIII ir IX Seimo narys, i\xc5\xa1rinktas Marijampol\xc4\x97s rinkim\xc5\xb3 apygardoje Nr. 29. Kandidatu \xc4\xaf Seim\xc4\x85 1992, 1996 ir 2000\xc2\xa0m. i\xc5\xa1k\xc4\x97l\xc4\x97 Lietuvos krik\xc5\xa1\xc4\x8dioni\xc5\xb3 demokrat\xc5\xb3 s\xc4\x85junga, 2004\xc2\xa0m. Valstie\xc4\x8di\xc5\xb3 ir Naujosios demokratijos partij\xc5\xb3 s\xc4\x85junga._NEWLINE_1996\xe2\x80\x932000\xc2\xa0m. Lietuvos beisbolo asociacijos prezidentas. Lietuvos kariuomen\xc4\x97s atsargos karinink\xc5\xb3 s\xc4\x85jungos garb\xc4\x97s narys._NEWLINE_Yra paskelb\xc4\x99s straipsni\xc5\xb3 profesiniais, visuomeniniais ir politiniais klausimais. Skait\xc4\x97 paskaitas bendrosios ir urologin\xc4\x97s chirurgijos tema \xc4\x8cikagos medicinos mokykloje, \xc4\x8cikagos Lojolos universitete ir Piet\xc5\xb3 \xc4\x8cikagos bendruomen\xc4\x97s gailesting\xc5\xb3j\xc5\xb3 seser\xc5\xb3 mokykloje._NEWLINE_1976\xc2\xa0m. apdovanotas \xc5\xa0auli\xc5\xb3 s\xc4\x85jungos \xc5\xbdvaig\xc5\xbed\xc4\x97s ordinu, 1984\xc2\xa0m. u\xc5\xbe religijos ir tautos laisv\xc4\x97s kov\xc4\x85 Lietuvoje popie\xc5\xbeiaus Jono Pauliaus II apdovanotas \xc5\xa0v. Grigaliaus Did\xc5\xbeiojo ordinu, 1986\xc2\xa0m. kaip labiausiai nusipeln\xc4\x99s Lietuvai ir Amerikai Amerikos lietuvis apdovanotas JAV Kongreso Ellis Island medaliu. 1995\xc2\xa0m. apdovanotas \xc5\xa0vedijos Karaliaus ordinu. 1993\xc2\xa0m. minint VLIK veiklos 50-met\xc4\xaf, u\xc5\xbe nuopelnus Lietuvos laisv\xc4\x97s kovoje Respublikos Prezidento apdovanotas Vy\xc4\x8dio Kry\xc5\xbeiaus II laipsnio ordinu, 2004\xc2\xa0m. Vytauto Did\xc5\xbeiojo ordino Komandoro did\xc5\xbeiuoju kry\xc5\xbeiumi. 2004\xc2\xa0m. Marijampol\xc4\x97s garb\xc4\x97s pilietis._NEWLINE_Su \xc5\xbemona Dalia i\xc5\xa1augino dukras Aldon\xc4\x85, Alen\xc4\x85, R\xc5\xabt\xc4\x85, s\xc5\xabnus Alg\xc4\xaf ir Jon\xc4\x85.'